
ΤΗΝ ΤΕΤΑΡΤΗ 20 ΝΟΕΜΒΡΗ ΣΥΜΜΕΤΕΧΟΥΜΕ ΣΤΗΝ 24ΩΡΗ ΓΕΝΙΚΗ ΠΑΝΕΛΛΑΔΙΚΗ ΑΠΕΡΓΙΑ

Συναδέλφισσες, Συνάδελφοι

Την Κυριακή 17 Νοέμβρη πραγματοποιήθηκε με συγκλονιστική συμμετοχή κόσμου η καθιερωμένη αντιιμπεριαλιστική πορεία στην μνήμη των αγωνιστών της εξέγερσης του Πολυτεχνείου το 1974. Πάνω από 25.000 διαδηλωτές πλημμύρισαν το κέντρο της Αθήνας, βροντοφωνάζοντας τα συνθήματα του Πολυτεχνείου «Ψωμί – Παιδεία – Ελευθερία», «Έξω οι ΗΠΑ, έξω το ΝΑΤΟ». Παράλληλα, απαίτησαν απεμπλοκή της Ελλάδας από τους ιμπεριαλιστικούς μηχανισμούς, με διαμαρτυρία στην αμερικάνικη πρεσβεία που μόλις χθες έδωσε την έγκριση για χρήση ΝΑΤΟικών πυραύλων μεγάλου βεληνεκούς από το καθεστώς Ζελένσκι μέσα στο ρωσικό έδαφος και στην ισραηλινή πρεσβεία που, με τη στήριξη ΗΠΑ και ΝΑΤΟ, εδώ και ένα χρόνο μακελεύει τον λαό της Παλαιστίνης και έχει τυλίξει στις φλόγες τη Μέση Ανατολή. Οι ραγδαίες αυτές εξελίξεις αυξάνουν απειλητικά τον κίνδυνο γενίκευσης και περαιτέρω επέκτασης του ιμπεριαλιστικού πολέμου που ήδη διεξάγεται σε πολλά μέτωπα.


Τα διαχρονικά αιτήματα των εξεγερμένων του Πολυτεχνείου είναι και σήμερα επίκαιρα και εμπνέουν τους αγώνες μας. Ο ελληνικός λαός που σήμερα στενάζει απ’ την ακρίβεια, την υποχρηματοδότηση της υγείας, της παιδείας, το καθεστώς εργοδοτικής τρομοκρατίας και καταστολής των λαϊκών αγώνων, που ανησυχεί για την επικίνδυνη εμπλοκή της χώρας μας στους ιμπεριαλιστικούς πολέμους, ορθώνει ανάστημα και διατρανώνει την αντίθεσή του σε αυτή την πολιτική που τον καταδικάζει σε οικονομική εξαθλίωση, ανασφάλεια, ανησυχία για το μέλλον του.
Την Τετάρτη 20 Νοέμβρη χιλιάδες εργαζόμενοι του ιδιωτικού και του δημόσιου τομέα δεν πάμε για δουλειά! Οι εκπαιδευτικοί στα φροντιστήρια μέσης εκπαίδευσης, ξένων γλωσσών και στα κέντρα μελέτης απεργούμε, ενισχύουμε το μπλοκ του σωματείου μας και διεκδικούμε:

· Αύξηση ελάχιστου ωρομισθίου στα 13,36 ευρώ.

· Προσαύξηση μεταπτυχιακών σπουδών, MASTER ή διδακτορικού διπλώματος, συν 8% ή 12% αντίστοιχα, επί του βασικού ωρομισθίου, με νομοθετική ρύθμιση στο Ν. 4415/2016.

· Δηλωμένες και πληρωμένες όλες οι ώρες των ενημερώσεων γονέων και οι επιτηρήσεις των διαγωνισμάτων.

· Πληρωμή για τη συγγραφή ασκήσεων, σημειώσεων και τη διόρθωση διαγωνισμάτων.

· Κατοχύρωση υπερεργασίας και υπερωριών στη βάση του ωραρίου 21 ωρών.

· Επαναφορά και νομοθετική κατοχύρωση της κυριακάτικης αργίας. Ούτε ενημερώσεις γονέων, ούτε διαγωνίσματα.

· Επίδομα ανεργίας στο 80% του κατώτερου μισθού για όλους τους ανέργους.

· Πλήρη ασφάλιση με 21 ώρες εργασίας ανεξάρτητα από το πλήθος των συμβάσεων.

· Κατοχύρωση τριετιών στη βάση των 9μηνων συμβάσεων ενσωματώνοντας την περίοδο 2012-2023 χωρίς κανένα χαμένο έτος εργασίας.
Δεν πάμε πίσω από:

· Το να διασφαλίζουμε την 45λεπτη διδακτικής ώρας και το 15λεπτο διάλειμμα.

· Το να μην δηλώνονται αυθαίρετα άδειες σε αργίες και διακοπές.

· Το να μην εργαζόμαστε χωρίς δηλωμένες ώρες εργασίας.
Όλοι και όλες στην προσυγκέντρωση του σωματείου μας 

την Τετάρτη 20 Νοέμβρη στις 09:30 στα Προπύλαια!
